Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2020/C 42/04)

Käesolev teade on avaldatud vastavalt komisjoni delegeeritud määruse (EL) 2019/33 (1) artikli 17 lõikele 5.

STANDARDMUUDATUSE HEAKSKIITMISE TEADE

„Muscadet Coteaux de la Loire“

PDO-FR-A0495-AM01

Teate kuupäev: 8.11.2019

HEAKSKIIDETUD MUUDATUSE KIRJELDUS JA PÕHJUSED

1. Geograafiline piirkond

Päritolunimetuse Muscadet Coteaux de la Loire geograafilise piirkonna ülevaatamine toob kaasa järgmised muudatused:

lisatakse kaks kommuuni (La Boissière-du-Doré, La Remaudière) ning ühe kommuuni osa (Le Loroux-Bottereau), kõik nimetatud kommuunid asuvad piirkondliku päritolunimetuse Muscadet geograafilises piirkonnas;

jäetakse välja kaks kommuuni (Mésanger, Varades) ja osa kommuunist Ligné, sest veinipiirkond koondati aladele, kus viinamarjakasvatuse kvaliteet on säilinud.

Lisaks on tehtud järgmised redaktsioonilised muudatused: uues haldusüksuste loetelus võetakse arvesse pärast tootespetsifikaadi heakskiitmist toimunud ühinemisi või muid halduspiirkondades tehtud muudatusi. Suurema õiguskindluse huvides viidatakse selles Prantsusmaa statistikaameti (INSEE) igal aastal avaldatava ametliku geograafilise koodi kehtivale versioonile.

Sellest tulenevalt muudetakse koonddokumendi neid osi, milles käsitletakse geograafilist piirkonda ja seost geograafilise piirkonnaga.

2. Piiritletud maatüki kogupindala

Tootespetsifikaadi I peatüki IV punkti alapunktis 2 lisatakse sõnade „19. mai 2011“ järele sõnad „ja 20. juuni 2018“.

Selle muudatuse eesmärk on lisada kuupäev, millal pädev riiklik asutus geograafilise tootmispiirkonna piiritletud maatüki kogupindala muudatuse heaks kiitis. Maatüki piiritlemise eesmärk on määrata kindlaks tootmispiirkond, mille maatükid on sobivad asjaomase kaitstud päritolunimetusega toote tootmiseks.

See muudatus ei mõjuta koonddokumendis esitatud teavet.

3. Vahetus läheduses asuv piirkond

Vahetus läheduses asuvat piirkonda on pärast kommuunide liitmist ajakohastatud. Päritolunimetusega seotud veinivalmistuspiirkonna üldist ulatust ei muudeta.

Sellest tulenevalt muudetakse koonddokumendi punkti, milles käsitletakse lisatingimusi.

4. Veinivalmistustavad

I peatüki IX punkti alapunkti 1 lisatakse järgmine lause: „Veinid on pakendamise hetkel või nende esmakordsel väljaviimisel veinivalmistusruumidest endiselt veinisettel.“

Veini vähesel veinisettel hoidmine võimaldab tuua toodetesse kõik ümarat maitset toetavad omadused. See võimaldab kinnitada ja tugevdada Muscadet’ erinevate nimetuste segmenteeritust.

Sellest tulenevalt muudetakse koonddokumendi punkti 9, milles käsitletakse veinivalmistustavasid.

5. Kuumtöötlemine

Kaotatakse keeld töödelda veini termiliselt nii, et selle temperatuur tõuseb üle 40 °C. Muudatuse eesmärk on anda kõigile ettevõtjatele kõik võimalikud tehnilised vahendid, et tegeleda keeruliste aastakäikude tagajärgedega, millele on iseloomulikud organoleptiliste omaduste kõrvalekalded ehk nn hallitava mulla maitse (Goût Moisi Terreux). Veinivirde soojendamise tehnika, mida nimetatakse veini kuumutamiseks, nõrgestab veini iseloomu vähem ja ei lahjenda seda nii nagu veinivalmistuses kasutatava mesopoorse söe kasutamine.

Sellest tulenevalt muudetakse koonddokumendi punkti, milles käsitletakse veinivalmistustavasid.

6. Pakendamine

Märget „settel hoitud“ (sur lies) kandvate veinide pakendamisperioodi lõppkuupäev viiakse 30. novembrilt 31. detsembrile. Muudatus võimaldab pikendada märget „settel hoitud“ kandvate veinide villimise perioodi ühe kuu võrra, et optimeerida selle kategooria turustusperioodi, ilma et see muudaks seejuures märkele omase õrna pärlendusega kaasnevat ümarust.

Sellest tulenevalt muudetakse koonddokumendi punkti, milles käsitletakse lisatingimusi.

7. Veinide ringlus

Välja jäetakse I peatüki punkti IX alapunkti 5 alapunkt b, milles käsitletakse veinide ringlusse laskmist volitatud laopidajate vahel.

See muudatus ei mõjuta koonddokumendis esitatud teavet.

8. Seos piirkonnaga

Seost on muudetud, et võtta arvesse kommuuni nime muutmist ja ajakohastada alapunkti 1 viimast lõiku, milles käsitletakse tootjate arvu ja tootmismahtu.

Sellest tulenevalt muudetakse koonddokumendi punkti, milles käsitletakse seost geograafilise piirkonnaga.

9. Märgistus

XI punktile lisatakse järgmine alapunkt: „c) Kontrollitud päritolunimetusega veinid võib märgistada väiksema geograafilise piirkonnaga, kui kõnealune piirkond on:

— kantud katastrisse,

— märgitud saagideklaratsioonile.

Kõnealuse katastriüksuse nimetuse märkimiseks kasutatavad tähemärgid ei tohi olla suuremad (ei kõrguses, laiuses ega paksuses) kui pool tähtede suurusest, millega on kirjutatud kontrollitud päritolunimetus. Märge peab olema etiketil kontrollitud päritolunimetusega ühel vaateväljal.“

Sellest tulenevalt muudetakse koonddokumendi punkti, milles käsitletakse lisatingimusi.

10. Deklareerimiskohustused

Nõudeavalduse esitamise viimane kuupäev tõstetakse 15. detsembrilt 31. detsembrile.

Tehingueelsest deklaratsioonist saab lähetuseelne deklaratsioon.

Pakendamiseelne deklaratsioon tehakse partiide kaupa.

Need muudatused ei mõjuta koonddokumendis esitatud teavet.

11. Taganemine

Taganemisdeklaratsiooni esitamise korda täpsustatakse.

See muudatus ei mõjuta koonddokumendis esitatud teavet.

12. Register

Andmete säilitamise osas on tehtud redaktsioonilisi muudatusi.

— II peatüki II punkti alapunktis 2:

— alapunktis b jäetakse välja järgmised sõnad: „kuni nõudeavalduse esitamise kuupäevani“ ning „ja viinamarjavirde happesus“;

— alapunktis c asendatakse sõna „tootespetsifikaat“ sõnaga „register“;

— alapunktis d asendatakse sõna „tootespetsifikaat“ sõnaga „register“ ning sellest jäetakse välja järgmine: „või kontrollitud päritolunimetusega veinide pakendita tarbimiseks ringlusse lubamine“.

See muudatus ei mõjuta koonddokumendis esitatud teavet.

13. Peamised kontrollitavad punktid

III peatükki on muudetud, et viia omavahel kooskõlla Pays Nantais’ piirkonna tootespetsifikaatide peamiste kontrollitavate punktide sõnastus.

See muudatus ei mõjuta koonddokumendis esitatud teavet.

KOONDDOKUMENT

1. Toote nimetus

Muscadet Coteaux de la Loire

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Veinid on valged, kuivad ja vaiksed.

Veinidel on järgmised omadused:

— naturaalne alkoholisisaldus on vähemalt 10 mahuprotsenti;

— fermenteeritavate suhkrute (glükoos ja fruktoos) maksimaalne sisaldus on kolm grammi liitri kohta;

— maksimaalne lenduvate hapete sisaldus on 10 milliekvivalenti liitri kohta;

— maksimaalne üldalkoholisisaldus on pärast rikastamist 12 mahuprotsenti.

Veinide üldhappesus, vääveldioksiidi üldsisaldus ja üldalkoholisisaldus vastavad liidu eeskirjadega sätestatud piirmääradele. Veinid on valged, kuivad ja vaiksed.

Veinil on õrn ülekaalukalt lillelõhnaline aroom, milles on mõnikord mineraalseid noote, ning veinide maitseomaduste tasakaal on üldiselt värske.

Pikaajaline kääritamine muudab need mõnikord hästi laagerduvaks.

Veinid villitakse nende rikkalike aromaatsete omaduste säilitamiseks ja võimendamiseks hoolikalt pudelitesse.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

a. Peamised veinivalmistustavad

Viljelustavad

Puude minimaalne istutustihedus on 6 500 puud hektari kohta.6 500 puud hektari kohta.

Viinapuude ridade vahekaugus võib olla kuni 1,5 meetrit ning viinapuude tüvede vaheline kaugus samas reas võib olla 0,9–1,1 meetrit.

Viinapuude lõikamisel jäetakse tüve kohta kuni 12 õiepunga, kasutada võib järgmisi tehnikaid:

— kas madalad lühivõrsed, kus tüve kohta on maksimaalselt viis lühivõrset;

— või ühe- või kaheõlaline Guyot’ vorm.

Lõikamine toimub enne pungade puhkemist või enne seda, kui taim jõuab Eichhorni ja Lorentzi skaalal 5. staadiumisse.

Kasutatavast lõikamisviisist olenemata tohib viinapuude igale tüvele jätta lõikamisel neli täiendavat punga tingimusel, et fenoloogilises etapis, kus taimel on 11 või 12 lehte, on ühel viinapuul kuni 12 vastaval aastal vilja kandvat oksa.

Veinivalmistuse eritavad

Keelatud on igasugune viinamarjasaagi termiline töötlemine, kus kasutatakse temperatuuri alla –5 °C.

Pärast rikastamist ei tohi veinide alkoholisisaldus ületada 12 mahuprotsenti.

Lisaks eespool esitatud sätetele tuleb veinivalmistuse puhul kinni pidada ühenduse õigusaktide ning maaseadustiku ja merekalapüügi seadustiku (code rural et de la pêche maritime) sätetest.

b. Maksimaalne saagikus

66 hektoliitrit hektari kohta

6. Määratletud geograafiline piirkond

Kõik tootmisetapid toimuvad geograafilises piirkonnas, mille riiklik päritolu- ja kvaliteediinstituut kiitis heaks pädeva riikliku komitee 15. juuni 2017. aasta koosolekul. Nimetatud piirkond hõlmab kuupäeval, kui pädev riiklik komitee kiitis käesoleva tootespetsifikaadi heaks, järgmiste kommuunide või kommuunide osade territooriume vastavalt 2018. aasta ametlikule geograafilisele koodile:

— Loire-Atlantique’i departemang: Ancenis, La Boissière-du-Doré, Carquefou, Le Cellier, Couffé, Divatte-sur-Loire (ainult delegeeritud kommuuni Barbechat territoorium), Ligné (osaliselt), Le Loroux-Bottereau (osaliselt), Mauves-sur-Loire, Oudon, La Remaudière, Saint-Géréon, Thouaré-sur-Loire, Vair-sur-Loire.

— Maine-et-Loire’i departemang: Mauges-sur-Loire (ainult delegeeritud kommuunide La Chapelle-Saint-Florent ja Saint-Florent-le-Vieil territoorium), Orée d’Anjou (ainult delegeeritud kommuunide Bouzillé, Champtoceaux, Drain, Landemont, Liré ja La Varenne territoorium).

7. Peamised veiniviinamarjasordid

'Melon B'

8. Seos(t)e kirjeldus

Seost väljendavate looduslike tegurite kirjeldus

Kaitstud päritolunimetusega Muscadet Coteaux de la Loire viinamarjaistandused asuvad peamiselt Loire’i paleosoikumi aegkonnast pärinevatel nõlvadel või ulatuvad mõnikord veidi jõest eemale selle lisajõgede, peamiselt Divatte’i, Evre’i ja Erdre’i jõgede kallastele. Geograafilist piirkonda iseloomustavad rõhutatud pinnavormid, mille kalle jääb üldiselt vahemikku 5–10 %. Geograafiline piirkond asub Nantesi linnast idas ja on kontrollitud päritolunimetuse Muscadet geograafilise piirkonna kõige idapoolsem osa. Geograafiline piirkond hõlmab osaliselt Loire-Atlantique’i ja Maine-et-Loire’i departemangusid. Viinapuude kasvatusalad paistavad maastikult selgelt välja, moodustades kontrasti hekkide ja puudesaludega kaetud platoodega, kus kasvatatakse loomi.

Geograafilise piirkonna mereline kliima on eriti pehme ja mõõdukas. Temperatuurid kõiguvad vähe, sest Loire reguleerib temperatuure ja suurendab sisemaal merelise kliima mõju. Ookeanituulte liikumist lihtsustab asjaolu, et jõgi on edela-/kirdesuunaline, mis vastab domineerivate tuulte teljele. Samadel põhjustel on sademete hulk Loire’i ääres oluliselt väiksem kui sellest mõne kilomeetri kaugusel asuvatel platoodel. Seetõttu on suvine päikesepaiste hulk selle laiuskraadi kohta suur, mis vähendab viinamarjaistandustega kaetud mäenõlvade põhja- või lõunapoolse asetuse mõju. Sügisel toovad pööripäevaaegsed suured looded mõnikord kaasa tugevaid vihmu.

Geograafilise piirkonna aluspinnas koosneb peamiselt moondekivimitest, eelkõige vilgukivist, kusjuures läänepool on rohkem gneissi ja idas kiltkivi. Nendel enamasti lagunenud või vähesel määral muutunud kivimitel asetsevad pruunmullad on pindmised ja koosnevad suures osas kividest, liivast või veerisest. Hea loodusliku veeläbilaskevõimega mullad soojenevad kevadel kiiresti. Viinamarjade kasvatamiseks kasutatakse ainult selliseid mäenõlvasid, kus avatud maastikule istutatakse peamiselt või traditsiooniliselt viinapuid; selliste alade pinnas on terve, happeline, mõõdukalt viljakas, piiratud veemahutavusega ja pole eriti sügav.

Seost väljendavate inimtegurite kirjeldus

Kontrollitud päritolunimetusega viinamarjaistandused on iidsete viinamarjakasvatustraditsioonide pärand. Viinapuid on Nantesis kasvatatud alates meie ajaarvamise esimestest sajanditest ning viinapuukasvatus levis keskajal mööda Loire’i ja selle lisajõgede vooluteed kogu Pays Nantais’ piirkonda. Piirkonna kloostrite dokumendikogudes viidatakse viinapuude kasvatamise kultuuri arengule XI ja XII sajandil Varadesi, Oudoni, Ancenis’ ja Saint-Florent-le-Vieil’ mäenõlvadel. Sellegipoolest ehitati tõeline kaubanduslik veinitööstus üles alles XVI sajandil, et täita Nantesis elavate hollandlaste kaubanduslikku nõudlust. Sel ajal muutus piirkonnas alaliseks viinamarjasort 'Melon B', kus seda hakati XVII sajandi keskpaigas nimetama „Muscadet’ks“. Ancenis’ sadama kaudu transporditi geograafilise piirkonna veine pikka aega aktiivselt Nantesi. Ka pärast seda, kui hertsogkond Prantsusmaa kuningriigiga liideti, jäid Bretagne’i piirkonnas alles viinamarjakasvatuse arengut soodustavad maksueeskirjad. Tollipiirist allavoolu pealevõetud geograafilise piirkonna vähem maksustatud veine oli lihtsam müüa kui ülesvoolu pealevõetud veine.

Kuna viinamarjaistandustes keskendutakse enamasti viinamarjasordi 'Melon B' istutamisele, eristuvad geograafilise piirkonna valged veinid selgelt idapoolsematest viinamarjaistandustest, kus kasvatatakse rohkem viinamarjasorti 'Chenin B'. Pärast viinapuutäide kriisi võeti viinamarjaistanduste ülesehitamisel kasutusele teatavad uued meetodid, nagu Guyot’ lõikus ja ridadena istutamine. Sellest ajast alates on tootmisalast oskusteavet korralikult kodifitseeritud, hoides kõrget istutustihedust, kontrollides viinapuude koormust ja saagikust ning koristades täiesti küpseid viinamarju.

Rikkalike ja komplekssete veinide tootmist silmas pidades võtsid ettevõtjad veinivalmistamisel kasutusele erilised tehnilised lahendused, nn Nantesi meetodi, mille raames hoitakse veini transfeermeetodit kasutamata vähesel veinisettel vähemalt ühe talve jooksul. Selline oskusteave sai alguse tootjate harjumusest hoida tulevaste pidude ootuses vaaditäis kõige paremat veini veinisettel. Selline kääritusviis muudab veini ümaraks ja täidlaseks, rikastades seda eelkõige mannoproteiinide ja teiste pärmi proteiini rakuseinte autolüüsil tekkivate ühenditega. Selle meetodi korral veine ei käidelda ja neid hoitakse süsinikdioksiidirikkas keskkonnas, mis piirab oluliselt oksüdeerumist ja lenduvate ühendite vabanemist. Meetod võimaldab lisaks säilitada alkoholkäärimisel tekkinud aroome kuni kevadeni ja pärast seda.

Käärimise jooksul rikastuvad veinid samuti kolmanda taseme aroomidega. Viinamarjad, viinamarjavirre ja viinamarjasordist 'Melon B' tehtud veinid sisaldavad suurel määral glükosiidide aroomide lähteaineid. Need suhkrutega seotud aglükoonidest moodustunud molekulid on selles olekus lõhnatud. β-glükosiidsidemete katkemine erinevate keemiliste ja ensümaatiliste protsesside käigus tekitab väga lõhnavaid ühendeid, peamiselt monoterpeene ja C13-norisoprenoide, eelkõige moodustub β-damaskoon, mis on tuntud veinidest puuviljaaroome esiletõstva ainena. Ettevõtjad on omandanud erioskused, et veine vaadis igasuguse oksüdatsiooni eest kaitsta ja need hoolikalt pudelisse villida, et lõhnade vabanemine toimuks võimalikult pika aja jooksul ja et veinid muutuksid komplekssemaks.

Soovides oma veinide autentsuse säilitamiseks nimetatud tootmistingimused fikseerida, said geograafilise piirkonna tootjad 1936. aastal tunnustuse kontrollitud päritolunimetusele „Muscadet Coteaux de la Loire“. Traditsioonilist nimetust „settel hoitud“ (sur lie) käsitlevad eeskirjad määratleti 1977. aastal. Alates 1994. aastast tähendab see, et veinid villitakse pudelisse saagikoristusaastale järgneva aasta jooksul samades veinivalmistusruumides, et piirata transfeermeetodi kasutamist ja veinide ümbervalamist. 2016. aastal hõlmas kontrollitud päritolunimetuse pindala umbes 170 hektarit, seal tegutses umbes 80 tootjat ja üks Ancenis’s asuv ühistu. Aastas turustatakse umbes 7 000 hektoliitrit, millest suurem osa kannab märget 7 000 hektoliitrit, millest suurem osa kannab märget 7 000 hektoliitrit, millest suurem osa kannab märget „settel hoitud“ (sur lie). Kontrollitud päritolunimetusega „Muscadet Coteaux de la Loire“ veinid on kuivad valged ja rahulikud. Veinil on õrn ülekaalukalt lillelõhnaline aroom, milles on mõnikord mineraalseid noote, ning veinide maitseomaduste tasakaal on üldiselt värske. Pikaajaline kääritamine võib muuta veinide maitse rikkalikumaks ja teha need hästi laagerduvaks. Veinid villitakse nende rikkalike aromaatsete omaduste säilitamiseks ja võimendamiseks hoolikalt pudelitesse.

Märkega „settel hoitud“ (sur lie) veinid kipuvad üldiselt olema suus pigem ümaramad, komplekssema lõhnabuketiga ja need võivad alkoholkääritamise käigus tekkinud süsinikdioksiidi jääkide tõttu õrnalt pärlendada. Veini värskuse, rikkaliku aroomi ja tootesiseste protsesside käigus tekkinud süsinikdioksiidi säilitamiseks kaitstakse veine kääritamise jooksul oksüdeerumise eest. Veinide süsinikdioksiidisisaldus on elastsetesse pakenditesse pakendamiseks liiga suur, seega villitakse need pudelitesse ja nende villimisel tuleb olla eriti hoolikas. Loire’i jõest mõjutatud geograafilise piirkonna kliima on pehme, väheste sademetega ja päikesepaisteline. Piirkonna maastik on mägine ja rõhutatud jõekallastega, pinnas on piirkonnas tihti kivine ja madal ning tekkinud peamiselt moondekivimitel. Geoloogilist aluskihti moodustavate moondekivimite murenemine ja pinnase tekstuur võimaldavad viinapuudel sügavale juurduda, viinapuude veevarud vähenevad seetõttu järk-järgult ja pinnas soodustab viinamarjasordi 'Melon B' marjade küpsemist. Pehmed talved tagavad viinapuude kasvutsükli varajase alguse, mis võimaldab üldiselt viinamarjad enne sügisvihmade saabumist ära korjata. Lisaks aitab suvine mõõdukas temperatuur säilitada sellest õrnast valgest viinamarjasordist valmistatud veinide värskust ja aroomi. Loire’i ääres kulgevad ookeanituuled vähendavad õhuniiskust ja võimaldavad korjata heas seisundis viinamarju, mis aitab osaliselt kaasa veini peene aroomi, eriti lillelõhnade ja mineraalsete lõhnade kujunemisele.

Geograafilise piirkonna pikk veinivalmistamise ajalugu ja piirkonna varajane spetsialiseerumine on pikka aega soodustanud tootjate vahelist teadmiste ja tavade jagamist. Soovides kaitsta oma toodete ehtsust, said tootjad 1936. aastal tunnustuse kontrollitud päritolunimetusele „Muscadet Coteaux de la Loire“, mis on seega Prantsusmaal üks vanimaid kontrollitud päritolunimetusi.

Oskusteave võimaldas tootjatel tootmist kontrollida ning korjata täiesti terveid ja küpseid viinamarju. Veinid on valmistatud vastavalt kohalikele tavadele ja neid kääritatakse kuni pakendamiseni transfeermeetodit kasutamata vähesel veinisettel. Tänu sellele, et geograafilises piirkonnas on talvised temperatuurid mõõdukad, mis soodustab ainevahetust settega, muutuvad veinid käärimise jooksul järjest paremaks ning on alates järgmisest kevadest maitselt rikkalikumad. Hoolikas pudelisse villimine võimaldab säilitada veinide põhiomadusi ja osa aroome arenevad pärast pakendamist edasi. Selline oskusteave, mis on loodusliku keskkonna ja viinamarjasordi 'Melon B' pakutavatele võimalustele hästi kohandatud, võimaldab käärimisel tekkinud lõhnamolekulidel ja glükosiidide aroomide lähteainetel veinis täielikult väljenduda.

Saagikoristusele järgneva aasta jooksul pudelitesse villitud kontrollitud päritolunimetusega veinid, millel on märge „settel hoitud“ (sur lie), säilitavad neile iseloomuliku värskuse, mida toetab veinivalmistuse käigus tekkinud süsinikdioksiidi jääkide tõttu tekkinud õrn pärlendus. Igasuguse oksüdeerumise vältimiseks pakendatakse veinid otse veinivalmistusruumides. Selline toodete käitlemist minimeeriv traditsiooniline tava sobib veinide õrnade lõhnaühendite säilitamiseks ideaalselt.

Loire’i jõe mõju, geograafilise piirkonna asukoht poolel teel Nantesi ja Angersi linnade vahel ning elav tegevus Ancenis’ sadamas soodustasid ajalooliselt kaupleva veinitootmise teket ja muutsid selle dünaamiliseks. Tänu värskusele ja peenele aroomile on veinid leidnud laialdase klientuuri ja neid pakutakse ka paljudes Loire’i ääres asuvates restoranides. Veinid sobivad imeliselt mereandidega, kuid lähevad veelgi paremini kokku võikastmes kalaga, mille retsept loodi jõekallastel XIX sajandil.

9. Olulised lisatingimused (pakendamine, märgistamine, muud nõuded)

Vahetus läheduses asuv piirkond

Õigusraamistik:

Riiklikud õigusaktid

Lisatingimuse liik:

määratletud geograafilises piirkonnas tootmisega seonduv erand

Tingimuse kirjeldus:

vahetus läheduses asuv piirkond, mille suhtes kohaldatakse erandit viinamarjade pressimise ja veinide valmistamise ja kääritamise osas ning märget „settel hoitud“ kanda tohtiva veini jaoks viinamarjade pressimise, sellise veini valmistamise, kääritamise ja pakendamise osas, hõlmab 2018. aasta ametliku geograafilise koodi alusel järgmiste kommuunide või nende osade territooriume:

— Loire-Atlantique’i departemang: Aigrefeuille-sur-Maine, Basse-Goulaine, La Bernerie-en-Retz, Le Bignon, Bouaye, Bouguenais, Boussay, Brains, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, La Chevrolière, Clisson, Corcoué-sur-Logne, Divatte-sur-Loire (ainult delegeeritud kommuuni La Chapelle-Basse-Mer territoorium), Frossay, Geneston, Gétigné, Gorges, La Haie-Fouassière, Haute-Goulaine, Le Landreau, Legé, Ligné (osaliselt), La Limouzinière, Loireauxence (ainult delegeeritud kommuunide La Chapelle-Saint-Sauveur ja Varades territoorium), Le Loroux-Bottereau (osaliselt), Machecoul-Saint-Même, Maisdon-sur-Sèvre, La Marne, Mésanger, Monnières, Montbert, Montrelais, Les Moutiers-en-Retz, Mouzillon, Le Pallet, Paulx, Le Pellerin, La Planche, Pont-Saint-Martin, Pornic, Port-Saint-Père, La Regrippière, Remouillé, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Fiacre-sur-Maine, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières, Touvois, Vallet, Vertou, Vieillevigne, Villeneuve-en-Retz, Vue.

— Maine-et-Loire’i departemang: Beaupréau-en-Mauges (ainult delegeeritud kommuunide Beaupréau ja Gesté territoorium), Ingrandes-Le Fresne sur Loire (ainult delegeeritud kommuuni Fresne-sur-Loire territoorium), Mauges-sur-Loire (ainult delegeeritud kommuuni Marillaiso territoorium), Montrevault-sur-Èvre (ainult järgmiste delegeeritud kommuunide territoorium: La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart ja Saint-Rémy-en-Mauges), Orée d’Anjou (ainult järgmiste delegeeritud kommuunide territoorium: Saint-Christophe-la-Couperie, Saint-Laurent-des-Autels ja Saint-Sauveur-de-Landemont), Sèvremoine (ainult järgmiste delegeeritud kommuunide territoorium: Montfaucon-Montigné, Saint-Crespin-sur-Moine, Saint-Germain-sur-Moine et Tillières).

— Vendée departemang: Cugand, Montaigu, Rocheservière, Saint-Étienne-du-Bois, Saint-Hilaire-de-Loulay, Saint-Philbert-de-Bouaine.

Õigusraamistik:

Riiklikud õigusaktid

Lisatingimuse liik:

märgistamisega seotud lisasätted

Tingimuse kirjeldus:

Kontrollitud päritolunimetusele võib lisada märke „settel hoitud“ (sur lie), kui veinid vastavad tootespetsifikaadis selle märke kohta kehtestatud tootmistingimustele.

Kontrollitud päritolunimetusele võib lisada geograafilise tähise „Val de Loire“ vastavalt tootespetsifikaadis geograafilise tähise kasutamise kohta sätestatud eeskirjadele.

Märke „settel hoitud“ (sur lie) ja geograafilise nimetuse „Val de Loire“ märkimiseks kasutatavad tähemärgid on sama suured või väiksemad (kõrguselt, laiuselt ja paksuselt) kui tähemärgid, millega on kirjutatud kontrollitud päritolunimetus.

Märkega „settel hoitud“ veinidele märgitakse aastakäik.

Kontrollitud päritolunimetusega veinid võib märgistada väiksema geograafilise piirkonnaga, kui kõnealune piirkond on:

— kantud katastrisse,

— märgitud saagideklaratsioonile.

Kõnealuse katastriüksuse nimetuse märkimiseks kasutatavad tähemärgid ei tohi olla suuremad (ei kõrguses, laiuses ega paksuses) kui pool tähtede suurusest, millega on kirjutatud kontrollitud päritolunimetus. Märge peab olema etiketil kontrollitud päritolunimetusega ühel vaateväljal.

Õigusraamistik:

Riiklikud õigusaktid

Lisatingimuse liik:

Pakendamine määratletud geograafilises piirkonnas

Tingimuse kirjeldus:

Veinid, mis tohivad kanda märget „settel hoitud“ (sur lie), pakendatakse määratletud piirkonnas.

Selleks, et säilitada valmistamis- ja kääritamisviisi käigus tekkivad omadused, eelkõige veinide värskus, nende kompleksne aroom, mille mõned komponendid väljenduvad pärast pakendamist, ja tootesiseste protsesside käigus tekkinud süsinikdioksiidist tulenev õrn pärlendus ning et piirata veinide ümbervalamist, villitakse märkega „settel hoitud“ (sur lie) veinid pudelitesse veinivalmistusruumides saagikoristusaastale järgneva aasta 1. märtsist kuni 31. detsembrini.

Selline eriline kääritusviis muudab veini ümaraks ja täidlaseks, rikastades seda eelkõige mannoproteiinide ja teiste pärmi proteiini rakuseinte autolüüsil tekkivate ühenditega. Selle meetodi korral veine ei käidelda ja neid hoitakse süsinikdioksiidirikkas keskkonnas, mis piirab oluliselt oksüdeerumist ja lenduvate ühendite vabanemist.

Veinide süsinikdioksiidisisaldus on elastsetesse pakenditesse pakendamiseks liiga suur, seega villitakse need pudelitesse ja nende villimisel tuleb olla eriti hoolikas.

Veinid on pakendamise hetkel või esmakordsel veinivalmistusruumidest väljaviimisel endiselt oma vähesel veinisettel.

Link tootespetsifikaadile

https://info.agriculture.gouv.fr/gedei/site/bo-agri/document_administratif-6463bdfa-2237-4a2c-b1b0-13cf749cfc0b

(1) ELT L 9, 11.1.2019, lk 2.